Lentokapteenit eri puolilla Saksaa ovat alkaneet kieltäytyä niin sanottujen palautuslentojen suorittamisesta, Deutsche Welle kertoo.

Saksan parlamentissa tehty tietopyyntö paljasti, että ainakin 222 turvapaikanhakijoiden karkotusta on pysähtynyt siihen, että pilotit ovat kieltäytyneet ottamasta karkotettavia afgaaneja lennoilleen.

Lufthansan tiedottaja puolusti DW:n mukaan pilottien päätöksiä ja kertoi, että ainakin joissain tapauksissa kieltäytymisen syy oli turvallisuusarvio.

– Päätöksen siitä, että matkustajaa ei oteta lennolle, tekee lopulta pilotti tapauskohtaisesti. Jos hän arvioi, että lentoturvallisuutta ei kyetä takaamaan, hänen täytyy kieltäytyä matkustajan ottamisesta.

Lufthansa ei ottanut kantaa siihen, onko joissain tapauksissa kyse pilotin omasta eettisestä päätöksestä. Deutsche Wellen mukaan jotkut lentäjät ovat kuitenkin itse puhuneet anonyymisti saksalaismedialle ja kertoneet kieltäytyvänsä kuljettamasta ihmisiä takaisin kohteeseen, jossa heidän turvallisuuttaan ei voida taata.

Tiedottajan mukaan Lufthansan pilotit keskustelevat toisinaan henkilökohtaisesti palautettavien henkilöiden kanssa.